DOI: 10.14457/tu.the.2014.342
title: งานให้คำปรึกษาธุรกิจ บริษัท ต.เจริญโลหะภัณฑ์ (1996) จำกัด

description: บริษัท ต.เจริญโลหะภัณฑ์ (1996) จำกัด ดำเนินธุรกิจค้าปลีกขนาดเล็ก เกี่ยวกับอุปกรณ์ก่อสร้างและเครื่องมือช่าง เปิดดำเนินการมามากกว่า 19 ปี แต่ประสบปัญหาการดำเนินธุรกิจที่ไม่เป็นระบบ ไม่มีระบบบัญชี การบริหารสินค้าคงคลังไม่มีการจัดเก็บสินค้าที่เป็นหมวดหมู่ มีสินค้าคงเหลือสูงขึ้น มีอัตราการเติบโตของยอดขายลดลง และ ไม่มีบุคลากรในการทำงาน วัตถุประสงค์หลักในการศึกษาเพื่อวิเคราะห์แนวทางการปรับเปลี่ยนรูปแบบการดำเนินธุรกิจที่เหมาะสมให้แก่บริษัทฯ และมีการบริหารงานที่มีระเบียบแบบแผนมากขึ้น สร้างความสามารถในการแข่งขันในตลาดในระยะยาวเพื่อรองรับกับการขยายกิจการจาก 2 คูหา เป็น 4 คูหา ดังนั้นจึงได้ทำการวิเคราะห์สาเหตุของปัญหา และนำเสนอการแก้ไขปรับปรุงให้กับบริษัทฯ โดยนำระบบสารสนเทศเข้ามาใช้ในการทำงาน พร้อมทั้งนำเสนอผลลัพธ์ ด้านการบริหารและการจัดการ บริษัท ต.เจริญโลหะภัณฑ์ (1996) จำกัด ขาดศักยภาพในการแข่งขันต่อการขยายตัวของธุรกิจการจำหน่ายอุปกรณ์ก่อสร้างและเครื่องมือช่าง การจัดการควรทำการปรับปรุงโครงสร้างองค์กรและการบริหารทรัพยากรบุคคล ให้มีระเบียบแบบแผนที่เหมาะสมกับขนาดของบริษัทฯ พร้อมจัดให้มีโปรแกรมระบบทำบัญชี และสินค้าคงคลัง รวมทั้งการวางผังการเก็บสินค้า และการวางแผนทางการตลาดให้ครอบคลุมกระบวนการบริหารจัดการ ให้สามารถเพิ่มการเติบโตของบริษัทฯ โดยมีการกำหนดโครงสร้างในการทำงานได้อย่างถูกต้องเหมาะสมตั้งแต่กระบวนการทางด้านบัญชี การบริหารสินค้าคงคลัง การตลาด รวมทั้งการบริหารทรัพยากรบุคคล พร้อมทั้งมีระบบสารสนเทศ เพื่อรองรับสถานการณ์การแข่งขันที่สูงขึ้นด้านบัญชี บริษัทฯ ไม่มีระบบบัญชีที่ครบถ้วน ทำให้การแสดงข้อมูลด้านบัญชี ไม่มีความถูกต้องและแม่นยำ ควรทำการลงโปรแกรมจัดการระบบบัญชี โดยมีการบันทึกข้อมูลทางด้านบัญชี เพื่อสามารถแสดงรายงานข้อมูลทางด้านบัญชีได้อย่างถูกต้องและมีประสิทธิภาพด้านการบริหารสินค้าคงคลัง  บริษัทฯ ไม่มีระบบการควบคุม ตรวจสอบ รวมทั้งการจัดเก็บสินค้าคงคลัง ไม่เป็นหมวดหมู่ ไม่ทันต่อความต้องการของลูกค้า ส่งผลให้ลูกค้าไม่อยากเข้ามาใช้บริการ ควรทำการลงโปรแกรมจัดการระบบสินค้าคงคลัง โดยมีการบันทึกข้อมูลการรับและการเบิกจ่าย พร้อมแยกสินค้าตามหมวดหมู่ การจัดผัง Layout ของสินค้าตามประเภท และสามารถระบุตำแหน่งที่จัดเก็บของสินค้าได้อย่างถูกต้อง รวมทั้งมีการแสดงรายงานข้อมูลทางด้านสินค้าคงคลัง และมุ่งหวังให้ลดปริมาณของสินค้าคงคลังจากปี 2557 ที่มีมูลค่า 4.6 ล้านบาท จะลดลงเหลือ 4.1 ล้านบาท ในปี 2558  ด้านการตลาด บริษัทฯ ไม่ได้มีการวางแผนกลยุทธ์ทางการตลาด ทำให้ไม่มีการเติบโตของบริษัทฯ เมื่อเทียบกับสภาพการแข่งขันที่สูงขึ้น รวมทั้งลูกค้าขาดความจงรักภักดีต่อบริษัทฯ ควรทำการวางแผนกลยุทธ์  ในเรื่อง การส่งเสริมการตลาด รวมทั้งการบริหารความสัมพันธ์กับลูกค้า เพื่อติดตามผลการให้บริการหลังการขายและประเมินความพึงพอใจของลูกค้าทำให้บริษัทฯ สามารถเพิ่มส่วนแบ่งทางการตลาดและสามารถเพิ่มความสามารถในการทำกำไรของบริษัทฯ โดยตั้งเป้าหมายยอดขายสินค้าเพิ่มขึ้นจาก 20.1 ล้านบาทในปี 2557 เป็น 20.4 ล้านบาทในปี 2558 และเพิ่มขึ้นร้อยละ 10 ต่อปี ในปีถัดๆไปเป็นมูลค่า 22.5, 24.7 และ 27.2 ล้านบาทของปี 2559, 2560 และ 2561 ตามลำดับด้านการบริหารทรัพยากรบุคคล บริษัทฯ ขาดแคลนบุคลากรที่มีความรู้ ความสามารถ การทำงานที่ไม่เป็นระบบ ไม่มีการแบ่งหน้าที่ชัดเจนให้กับพนักงาน ควรทำการจัดหาและจัดสรรหน้าที่พนักงานตามความรู้ความสามารถให้เหมาะสมกับลักษณะงานตามโครงสร้างขององค์กร เพื่อเริ่มกระจายการทำงานต่าง ๆ ไปยังพนักงาน ทั้งนี้เพื่อสร้างความไว้วางใจให้กับลูกค้าโดยพนักงานสามารถทำงาน ตามโครงสร้างขององค์กรได้อย่างมีประสิทธิภาพ เปรียบเสมือนเฟืองที่ช่วยให้บริษัทฯ มีการขับเคลื่อนไปข้างหน้าและมีการเจริญเติบโต พร้อมทั้งสามารถแข่งขันทางธุรกิจในระยะยาวได้จากการศึกษา ทำให้มีความมั่นใจว่า หากบริษัทฯ ได้นำวิธีการแก้ไขปรับปรุงไปปฏิบัติจริง จะช่วยให้บริษัทฯ สามารถแข่งขันกับคู่แข่งทางตรง และ ทางอ้อมได้ รวมทั้งสร้างความได้เปรียบในการแข่งขันระยะยาวเพื่อให้บริษัทฯ เติบโตอย่างยั่งยืน